过清湘呈郡侯诸公
李岩 (Yuan)
昨经衡永间，田野多荒芜。居民窜山谷，所至皆虚庐。山深闻贼鼓，警戒忧不虞。今朝抵湘城，眼明人意纾。风烟接村落，川原散耕夫。青红间花柳，山花开画图。胡为百里外，治乱乃尔殊。桓桓翟将军，年高雪生须。文功与武绩，历历皆可书。王君人中龙，及瓜初此趋。石侯复李侯，经纶材有馀。古称治在人，此言良不虚。我从日边来，远使天一隅。名藩阅人多，公斋晓星疏。惜无荐贤书，弗得分龙鱼。作诗纪佳政，庶可闻上都。